b"\n_START_ARTICLE_\nJeroboam II av Israel\n_START_SECTION_\nFramgangsrik periode\n_START_PARAGRAPH_\nI 1910 avdekket den amerikanske arkeologen G. A. Reisner 63 pottesk\xc3\xa5r med inskripsjoner i det kongelige palass i byen Samaria. Disse har senere blitt datert til tiden rundt konged\xc3\xb8mmet til Jeroboam II. Inskripsjonene nevner konge\xc3\xa5rene som strekker seg fra det 9. til det 17. \xc3\xa5ret av hans styre. Disse ostrakon, selv om de er uanselige i seg selv, inneholder verdifull informasjon om alfabetet, spr\xc3\xa5ket, religionen og det administrative systemet i perioden, foruten \xc3\xa5 v\xc3\xa6re en bekreftelse p\xc3\xa5 Jeroboam II utenfor Bibelen._NEWLINE_De arkeologiske bevisene bekrefter den bibelske fortellingen om hans konged\xc3\xb8mme som det mest framgangsrike som Israel til da hadde kjent. P\xc3\xa5 slutten av 700-tallet f.Kr. var omr\xc3\xa5det til konged\xc3\xb8mmet Israel det mest tettbebodde omr\xc3\xa5det i Midt\xc3\xb8sten med en befolkning p\xc3\xa5 rundt 350 000 mennesker. Denne framgangen var bygd p\xc3\xa5 handelen med olivenolje, vin og muligens hester til markedene i Egypt og s\xc3\xa6rlig Assyria.\n_START_SECTION_\nDen hebraiske Bibelen\n_START_PARAGRAPH_\nJeroboam IIs kongetid var ogs\xc3\xa5 perioden til profetene Hosea, Joel, Jona og Amos, som alle ford\xc3\xb8mte velstand, materialisme, og egenkj\xc3\xa6rligheten til den israelittiske eliten i sin tid. Andre Kongebok i den hebraiske Bibelen (Det gamle testamente), skrevet et \xc3\xa5rhundre senere, ford\xc3\xb8mmer Jeroboam II for \xc3\xa5 gj\xc3\xb8re \xc2\xabdet som er ondt i Herrens \xc3\xb8yne\xc2\xbb, b\xc3\xa5de \xc3\xa5 undertrykke de fattige og hans st\xc3\xb8tte til kultsentrene i Dan og Betel, og for opposisjonen til templet i Jerusalem (som l\xc3\xa5 i det rivaliserende konged\xc3\xb8mmet Judea)._NEWLINE_Jeroboam IIs navn opptrer kun i Andre Kongebok 13:13; 14:16, 23, 27, 28, 29; 15:1, 8; F\xc3\xb8rste Kr\xc3\xb8nikebok 5:17; Hoseas bok 1:1; og Amos' bok 1:1; 7:9, 10, 11. I alle andre avsnitt er det Jeroboam I, s\xc3\xb8nn av Nebat, det menes."